Na temelju Zakona o zakupu i kupoprodaji poslovnog prostora i članka 167. Statuta I. gimnazije Osijek, Školski odbor na svojoj 26. sjednici održanoj 28. srpnja 2026. godine 

P R A V I L N I K
[bookmark: _Hlk234919346]o načinu korištenja, davanja u zakup ili povremeno korištenje 
školskog prostora I. gimnazije Osijek


I.   OPĆE ODREDBE

Članak 1.

1) Ovim Pravilnikom uređuje se način korištenja i davanja u najam školskog prostora.

2) U smislu ovog pravilnika školskim prostorom smatra se unutarnji školski prostor (u daljnjem tekstu: školski prostor).

3) Školski prostor obuhvaća sve prostorije u školskoj zgradi uključujući, trodijelnu školsku sportsku dvoranu i gimnastičku dvoranu .

Članak 2.

Pravilnik se primjenjuje na Školu i osobe koje:
1. borave ili povremeno borave ili rade u školskim prostorima ili povremeno obavljaju određene poslove, a to su: učenici i radnici škole, roditelji, ovlaštene i pozvane osobe koje povremeno borave u školi te 
2. druge fizičke i/ili pravne osobe koje koriste školski prostor temeljem pravnog posla, a to su:  udruge, klubovi, grupe građana, rekreativci i ostale interesne skupine,

zajedno u daljnjem tekstu: Korisnici.

Članak 3.

Škola je Korisnicima omogućila uvid u Pravilnik njegovom objavom na mrežnoj stranici Škole.

Korisnici su se dužni pridržavati obveza iz ovoga Pravilnika i Kućnog reda Škole, ugovora o zakupu školskog prostora i uputa od ovlaštenih osoba i/ili  ravnatelja Škole.

II.   KORIŠTENJE ŠKOLSKOG PROSTORA
Članak 4.

Korisnici ostvaruje pravo na korištenje školskog prostora temeljem Zakona o odgoju i obrazovanju u osnovnoj i srednjoj školi, Zakona o radu, Zakona o vlasništvu i drugim stvarnim pravima, Zakon o obveznim odnosima, Zakona o zakupu i kupoprodaji poslovnoga prostora te drugih propisa donesenih temeljem navedenih zakona i ugovora o zakupu školskog prostora (u daljnjem tekstu: ugovor).
Zakup se ugovara za dugoročno korištenje školskog prostora od najmanje jedne godine.
Povremenim korištenjem smatra se kratkoročna upotreba školskog prostora za povremene aktivnosti kao što su radionice, turniri, seminari, kulturne manifestacije čije trajanje je mjereno u danima ili mjesecima.  

Članak 5.

Korisnici školskog prostora dužni su se pridržavati odredbi ovoga Pravilnika i Kućnog reda škole te se odnositi prema školskom prostoru i u prostoru zatečenim stvarima, inventaru i opremi škole (u daljnjem tekstu: imovina škole) postupati  s pažnjom dobrog gospodara.

Korisnici koji svojim ponašanjem ili svojom aktivnošću  prouzroče štetu na školskom prostoru i imovini škole, dužni su Školi nadoknaditi štetu sukladno utvrđenju stalnog sudskog vještaka građevinske struke i ekonomske struke.

Članak 6.

Korisnici imaju pravo služiti se školskim prostorom i imovinom škole koju zateknu u školskom prostoru, osim u slučajevima kada je to ugovorom drugačije propisano.

Korisnici dužni su se školskim prostorom i imovinom škole koristiti na primjeren i propisan način te nakon korištenja školski prostor ostaviti u čistom stanju, a imovinu škole u čistom i ispravnom stanju te ju vratiti u položaj u kojem su ju zatekli prije korištenja. 

Članak 7.

Korisnici su nakon korištenja školskog prostora iz školskog prostora dužni iznijeti: svoje osobne stvari, osobnu garderobu, opremu, koju su ranije unijeli u školski prostor radi svojih potreba, a ambalažu i otpatke od hrane ili pića te ostatke od rada, rekreacije ili uživanja pravilno zbrinuti iznošenjem iz školskog prostora i odlaganja u spremišta (kante) namijenjene za pojedinu vrstu otpada. 

U slučaju kada Korisnici ne postupe sukladno stavku 1. ovoga članka Škola će ostavljene stvari, opremu i otpad iznijeti iz školskih prostora na teret Korisnika. 

Škola ne odgovara za stvari ili opremu Korisnika ostavljenu u školskom prostoru, što podrazumijeva da Škola nije odgovorna ukoliko navedena bude otuđena pa samim time ne odgovara za imovinsku štetu Korisnicima nastalu otuđenjem njihove imovine.

Članak 8.

Korisnici su se dužni tijekom korištenja školskih prostora brinuti o sigurnosti sukladno pozitivnim propisima i Kućnom redu Škole.

Članak 9.

1) U školski prostor zabranjeno je unositi i konzumirati, alkohol, opijate, narkotike, duhanske proizvode i druge tvari zabranjene zakonom.

2) U školski prostor zabranjeno je unositi oruđe i oružje.

3) U školski prostor zabranjeno je dovoditi, uvoditi ili držati životinje.

4) Zabranjeno je korištenje opreme i rekvizita iz skladišta dvorane kao i rekvizita i opreme koji su dio kabineta TZK. Isključivo namjenski može se koristiti oprema u samom prostoru dvorana.

5) Korisnici ne smiju u dvorane unositi vlastite sprave i pomoćno - tehnička sredstva niti ih postavljati u prostoru dvorana (osim sportskih rekvizita, lopte i sl.). 

6) Korisnici ne smiju samoinicijativno paliti rasvjetu, ventilaciju, grijanje, otvarati i zatvarati prozore. Za to je zadužen dežurni djelatnik škole. 


                                                    Članak 10.

Iznimno u odnosu na članak 9. stavak 5. ovoga Pravilnika određuje se kako službene osobe Škole koje obavljaju službu ili dužnost te ovlaštene osobe koji su zaposlenici u odgojno-obrazovnoj ustanovi (domari, spremačice) ovlašteni su postavljati i raspoređivati u prostorijama sprave i opremu koja je u vlasništvu škole.

Članak 11.

Korisnici se mogu koristit školskim prostorom za vrijeme radnog vremena Škole, a oni Korisnici koji koriste školski prostor temeljem ugovora mogu se koristit u vremenu kako je to predviđeno ugovorom.



III.   ZASNIVANJE  KORIŠTENJA ŠKOLSKOG  PROSTORA


Članak 12.
Korištenje školskog prostora koji će koristiti školski prostor i opremu temeljem ugovora zasniva sa Školom ugovor prije početka korištenja u pisanom obliku, najdulje na godinu dana.

Ugovor sklopljen suprotno stavku 1. ovoga članka Pravilnika je ništetan.

Članak 13.

Ugovorom se Škola obvezuje Korisnicima dati na korištenje ugovoreni školski prostor, a Korisnici se obvezuju za to Školi platiti ugovorenu naknadu.

Ugovor iz stavka 1. ovoga članka sadrži :
· naznaku ugovornih strana,
· podatke o školskom prostoru koji se ugovaraju u najam, 
· program kojeg u školskom prostoru izvode Korisnici, 
· uvjete i način korištenja školskog prostora,
· podatke o opremi ili inventaru koji se daje na korištenje Korisnicima,
· vrijeme početka najma školskog prostora,
· vrijeme na koje je ugovor sklopljen,
· vrijeme korištenja školskog prostora od strane Korisnika,
· novčani trošak korištenja, način i rokove plaćanja,
· odredbe o prestanku ugovora, posebno o otkazu i otkaznom roku,
· mjesto i vrijeme sklapanja ugovora.

Članak 16.

Školski prostor može se dati na korištenje u pravilu, samo kada ga Škola ne koristi. 

Odluku o davanju na korištenje školskog prostora Škole donosi ravnatelj ili školski odbor Škole na prijedlog povjerenstva ovisno o vrijednosti novčanog troška korištenja. 

Članak 17.

Školski prostor Škola daje na korištenje isključivo putem javnog natječaja.

Postupak provodi povjerenstvo ranije imenovano od strane ravnatelja Škole, a odluku o odabiru najpovoljnijeg ponuđača prijavljenog na javni natječaj donosi ravnatelj/školski odbor, na prijedlog povjerenstva ovisno o vrijednosti novčanog troška korištenja.

Članak 18.

Pisani zahtjev se podnosi osobno u zatvorenoj kuverti s napomenom „Ne otvaraj – za javni natječaj korištenje prostora-________________“.

Prilikom korištenja dvorana, prednost će se dati prijavama onih osoba koje izvode aktivnosti i programe koji su sukladni programu rada škole ili su od interesa za Školu i učenike Škole.

U slučajevima kada se školski prostor koristi od većeg broja Korisnika, raspored korištenja školskog prostora, odnosno Terminski plan korištenja školskog prostora, za svakog od Korisnika, donosi ravnatelj Škole. 
	
Članak 19.

Najmoprimatelj ne može dati školski prostor u podnajam trećim osobama.

U iznajmljeni školski prostor Najmoprimatelj može uvesti samo osobe koje su od Najmoprimateja ovlaštene koristiti iznajmljeni školski prostor. 

IV.    TROŠAK KORIŠTENJA ŠKOLSKOG PORSTORA 
Članak 20.

Školski prostor koji se može dati na korištenje Korisnicima :
1) Unutarnji školski prostor, Korisnicima za trošak korištenja od najmanje
· 20 € po satu korištenja za klasičnu učionicu
· 25 € po satu za korištenje informatičke učionice
· 150 € po satu za korištenje cijele sportske dvorane 
· 50€ po satu za korištenje 1/3 sportske dvorane
· 50 € po satu za korištenje gimnastičke dvorane


Članak 21.

Sportska  i gimnastička dvorana mogu se dati na korištenje :
· Korisnicima, športskom klubu koji u školskom prostoru obavljaju treninge za trošak korištenja po cijeni iz članka 20. Pravilnika
· Korisnicima (udruge, klubovi, grupe građana, rekreativci i dr.) koji kao organizator u školskom prostoru provodi vlastite aktivnosti i programe, za trošak korištenja po cijeni iz članka 20. Pravilnika 
· Korisnicima koji u školskom prostoru organiziraju i za javnost izvode priredbe (kulturno-umjetnički program) ili predavanja (koja su tematski u skladu sa programom škole), za trošak korištenja po cijeni iz članka 20. Pravilnika


V. ŠKOLSKA KANTINA
Članak 22. 

1) Školska kantina je poslovni prostor od 40 m2 koji se daje u zakup za posluživanje jela i napitaka koji će imati najbolje nutritivne vrijednosti za učenike srednjih škola. 
2) Javni natječaj provodi se prikupljanjem pisanih ponuda za zakup poslovnog prostora. Pisane ponude dostavljaju se u roku od osam (8) dana od dana objave natječaja na mrežnoj stranici Škole, putem preporučene poštanske pošiljke u zatvorenoj omotnici uz naznaku „Za natječaj za zakup poslovnog prostora-ne otvaraj“ na adresu I. gimnazija Osijek, Ulica Josipa Jurja Strossmayera 128b, Osijek.
3) Otvaranje ponuda i postupak do donošenja Odluke o izboru najpovoljnijeg ponuditelja obavit će Povjerenstvo za provedbu javnog natječaja za zakup koje imenuje ravnatelj. Povjerenstvo utvrđuje koliko je zaprimljeno ponuda. O radu Povjerenstva vodi se zapisnik kojeg potpisuju svi članovi Povjerenstva. 
4)Pristigle ponude Povjerenstvo razmatra i utvrđuje ispunjavaju li uvjete natječaja te usporedbom pisanih ponuda utvrđuje na zapisnik ponuda je najpovoljnija prema kriterijima: raznolikost asortimana, ugostiteljska djelatnost, vremenska postojanost na tržištu, cijena svakog pojedinačnog artikla.
5.) Ugovor o zakupu poslovnog prostora potvrdit će se kod javnog bilježnika čiji trošak će platiti zakupnik te  Ugovor predstavlja ovršnu ispravu. 
VI.    PLAĆANJE TROŠKA KORIŠTENJA
Članak 23.

Korisnici koji sa Školom sklopi ugovor školskog prostora, za korištenje školskog prostora u ugovorenim terminima, na vrijeme od jednog mjeseca do jedne godine plaća trošak korištenja za protekli tjedan, virmanom, u roku od tri dana od dana prijema računa. 


VII.    PRESTANAK NAJMA
Članak 24.

1)Prestanak najma nastaje istekom vremena na koje je sklopljen ugovor školskog prostora, uz mogućnost produženja ako stranke budu zadovoljne prethodnim poslovanjem. 


2)Prestanak najma nastaje otkazom ugovora školskog prostora, uz otkazni rok od 60 dana računajući od dana primitka izjave o otkazu. 


Članak 25.

1) Ugovor može otkazati svaka ugovorna strana.

2) Štetu i naknadu štete, koja bi nastala otkazivanjem Ugovora o najmu školskog prostora, ugovaraju strane iz ugovora Ugovorom o najmu školskog prostora.

Članak 26.

Škola će otkazati ugovor školskog prostora u slučaju:
· kada Korisnici koriste školski prostor i postupi suprotno odredbama iz članaka 6.,9. i 10. ovoga Pravilnika.
· kada Korisnici ne izvrši plaćanje najamnine sukladno članku 23. ovoga Pravilnika ( u roku od 10 dana od dana izdavanja računa)
· kada Korisnici nakon korištenja školskog prostora ne potvrdi potpisom da je školski prostor koristio,
· kada Korisnici ne uvaže usmeno i pisano upozorenje Škole s kojim ga se upozorava na određene propuste u njegovu načinu korištenja školskog prostora.

VIII.    DOKUMENTACIJA O KORIŠTENJU ŠKOLSKOG PROSTORA
Članak 27.

1) Škola ima i vodi dokumentaciju o korištenju  školskog prostora ;
1. Pravilnik o korištenju školskog prostora
2. Natječajna dokumentacija 
3. Ugovor školskog prostora
4. Popis inventara u školskom prostoru
5. Popis korisnika školskog prostora
6. Podaci o korisniku školskog prostora
7. Terminski plan korištenja školskog prostora
8. Mjesečno izvješće i obračun 
9. Kućni red Škole
10. Dokumentacija određena zakonom ili provedbenim propisima donesenim temeljem zakona.

2) Dokumentaciju ustrojava Škola sukladno zakonu i provedbenim propisima donesenim temeljem tog zakona.

3) Dokumentaciju vodi od škole ovlaštena osoba. 

4) Dokumentacija se čuva kao dokumentacija o poslovanju Škole.


Članak 28.

1) Korisnici su obvezni surađivati s ovlaštenom osobom iz članaka 26. stavaka 3. ovog Pravilnika i upoznati se s načinom vođenja dokumentacije i evidencije o korištenju školskog prostora.

2) Korisnici su obvezni u knjizi korisnika, odnosno u knjizi Terminski plan korištenja školskog prostora, potpisom potvrditi, odnosno ovjeriti, da je u ugovorenom terminu koristio školski prostor. 

3) Podaci iz prethodnog stavka članka 27. ovoga Pravilnika temeljni su podaci za obračun ukupnog iznosa najamnine.

IX.    KUĆNI RED ŠKOLSKOG PROSTORA



Članak 29.

Korisnici koji koriste školski prostor iz članka 17. ovoga Pravilnika dužni su izvoditi svoj rad, aktivnosti ili programe na način da svojim radom, aktivnostima ili programima ne smetaju i ometaju druge korisnike školskih prostora.


	
Članak 30.

Korisnici u vrijeme korištenja školskog prostora ima pravo i obvezu ;

1. Koristiti školski prostor samo u ugovoreno vrijeme i u ugovorenom terminu kako je to propisano ugovorom, 
2. Koristiti samo one prostore koje je uredio ugovorom,
3. Ući u prostor sportske ili gimnastičke dvorane, samo u čistoj sportskoj obući. 
4. Ako to iz nekih razloga Korisnici ne mogu osigurati prethodni uvjet dužan je o svom trošku pod dvorane zaštiti od ogrebotina ili oštećenja prekrivanjem,
5. Koristiti opremu školskog prostora u nazočnosti ovlaštene osobe,
6. Napustiti prostor sportske ili  gimnastičke dvorane po isteku termina za korištenje,
7. Odjaviti se dežurnom djelatniku škole po isteku ugovorenog termina i napustiti školski prostor,
8. Obavijestiti Školu ukoliko neće koristiti termin prema satnici, najmanje 48 sati prije tog termina (u suprotnom, termin se naplaćuje kao da je korišten).

X.    PRIJELAZNE I ZAVRŠNE ODREDBE

Članak 31.

Ovaj se Pravilnik može mijenjati i dopunjavati u postupku i na način po kojem je donesen.


Članak 32.

Pravilnik stupa na snagu danom objave na stranicama Škole.

Predsjednik Školskog odbora 
         Željko Radnić, prof
                                                                           
                                                                            


                    Ravnatelj
Ivan Čelebić, mag.educ.philol.germ.

